Ehdotus NEUVOSTON PÄÄTÖS Euroopan unionin puolesta elintarvikeapukomiteassa omaksuttavasta kannasta elintarvikeapua koskevan vuoden 1999 yleissopimuksen voimassaolon jatkamiseen /* COM/2012/0211 final - 2012/0106 (NLE) */





PERUSTELUT 1. EHDOTUKSEN TAUSTA Yhteisö teki elintarvikeapua koskevan vuoden 1999 yleissopimuksen neuvoston päätöksellä 2000/421/EY. Elintarvikeapua koskeva yleissopimus otettiin alun perin käyttöön 1960-luvulla. Tavoitteena oli perustaa väline, jonka kautta maataloustuotteiden ylituotantoa voitiin siirtää koordinoidusti ja hyväksyttävästi teollistuneista maista apua tarvitseviin kehitysmaihin. Sen voimassaoloa jatkettiin 30. kesäkuuta 2012 saakka elintarvikeapukomitean 104. istunnossa 18. toukokuuta 2011 tekemällä päätöksellä. Elintarvikeapua koskeva vuoden 1999 yleissopimus ja viljojen kauppaa koskeva vuoden 1995 yleissopimus ovat toisistaan riippuvaisia siten, että elintarvikeapua koskevan yleissopimuksen voimassaoloa voidaan jatkaa ainoastaan, jos viljojen kauppaa koskeva vuoden 1995 sopimus on voimassa samaan aikaan. Viljojen kauppaa koskevan vuoden 1995 yleissopimuksen voimassaoloa jatkettiin 30. kesäkuuta 2013 asti, jolloin myös elintarvikeapua koskevan vuoden 1999 yleissopimuksen voimassaoloa on mahdollista jatkaa virallisesti vuodella. Koska elintarvikeapua koskevan vuoden 1999 yleissopimuksen voimassaolo päättyy 30. kesäkuuta 2012, kysymys sen voimassaolon jatkamisesta otetaan virallisesti esille elintarvikeapukomitean kokouksessa kesäkuussa 2012. Elintarvikeapukomitean jäsenet sopivat komitean 103. istunnossa 14. joulukuuta 2010 aloittavansa viralliset uudelleenneuvottelut elintarvikeapua koskevasta vuoden 1999 yleissopimuksesta. EU olisi halunnut saada ajantasaistettua elintarvikeapusopimusta koskevat neuvottelut päätökseen kesäkuuhun 2011 mennessä. Neuvottelujen odotetaan kuitenkin päättyvän vasta huhtikuussa 2012, kun neuvottelijat pääsevät sopimukseen uuden sopimuksen ranskan- ja englanninkielisistä versioista, jotka ovat kumpikin yhtä todistusvoimaisia. Elintarvikeapua koskevan vuoden 1999 yleissopimuksen voimassaolo päättyy 30. kesäkuuta 2012, ja elintarvikeapusopimuksen on tarkoitus tulla voimaan 1. tammikuuta 2013 sillä ehdolla, että kuusi sopimuspuolta on ratifioinut sen 31. lokakuuta 2012 mennessä. On hyvin todennäköistä, että elintarvikeapua koskevan vuoden 1999 yleissopimuksen voimassaolo päättyy kuusi kuukautta ennen kuin elintarvikeapusopimus tulee voimaan. Sopimuspuolet sopivat elintarvikeapukomitean 105. istunnossa 30. marraskuuta 2011, että olisi vältettävä tilannetta, jossa sekä elintarvikeapua koskeva vuoden 1999 sopimus ja uusi elintarvikeapusopimus olisivat voimassa yhtä aikaa. Kysymys elintarvikeapua koskevan vuoden 1999 yleissopimuksen voimassaolon mahdollisesta jatkamisesta otetaan virallisesti esille elintarvikeapukomitean kokouksessa kesäkuussa 2012. Sen vuoksi EU laatii asiasta yhteisen kannan. EU:n jäsenvaltioiden keskusteluissa neuvoston humanitaarisen avun ja elintarvikeavun työryhmässä (COHAFA) 29. helmikuuta 2012 kävi ilmi, että komissio ja EU:n jäsenvaltiot pitävät kuuden kuukauden sopimuksetonta aikaa parempana kuin tilannetta, jossa nykyisen elintarvikeapua koskevan yleissopimuksen voimassaoloa jatketaan, hyvin todennäköisesti vuodella (30. kesäkuuta 2013 asti). Elintarvikeapua koskevan vuoden 1999 yleissopimuksen mukaan EU ja sen jäsenvaltiot ovat sitoutuneet toimittamaan joka vuosi vähimmäismäärän elintarvikeapua, joka on ilmaistu sekä vehnäekvivalenttina että arvona. Nykyinen EU:n ja jäsenvaltioiden sitoumus on 1 320 000 tonnia vehnäekvivalenttina sekä 130 miljoonaa euroa (johon sisältyy kuljetus sekä muut toimintakulut). Vehnäekvivalenttisitoumuksesta (1 320 000 tonnia) Euroopan unionin käsittelemä osuus on EU:n sisäisen sopimuksen mukaan 990 000 tonnia. Elintarvikeapua koskevan vuoden 1999 yleissopimuksen voimassaolon jatkaminen ei ole oikeudellisesti tarpeen uuden ajantasaistetun sopimuksen voimaantulon helpottamiseksi eikä poliittinen välttämättömyys. Elintarvikeapua koskevan vuoden 1999 yleissopimuksen voimassaolon jatkaminen johtaisi sen III artiklan e alakohdan mukaisen EU:n vuotuisen elintarvikeavun toimittamissitoumuksen jatkamiseen. On tärkeä huomata, että neljän viimeisen raportointikauden aikana Euroopan unioni ei ole kyennyt täyttämään määrää koskevaa sitoumustaan. Samaan aikaan EU on kuitenkin huomattavasti ylittänyt arvoa koskevan sitoumuksensa. Se johtuu suurelta osin EU:n siirtymisestä nykyaikaiseen tapaan antaa elintarvikeapua, mitä ei nykyisessä yleissopimuksessa oteta huomioon. Jos elintarvikeapua koskevaa vuoden 1999 yleissopimusta ei jatketa, sen voimassaolo päättyy. Siitä seuraisi, ettei olisi mitään elintarvikeapusopimuksessa suoraan määritettyjä vähittäissitoumuksia ja että jokainen sopimuspuoli määrittäisi oman vähimmäissitoumuksensa, jonka se sitoutuu täyttämään. Tämä ei vaikuttaisi EU:n yleisestä talousarviosta humanitaariseen elintarvikeapuun ja ruokaturvaan myönnettäviin määrärahoihin. Sillä saattaa kuitenkin olla kielteisiä seurauksia, kuten pelko elintarvikeavun ennakoitavuuden heikkenemisestä apua saavien väestöryhmien keskuudessa tai avunsaajamaissa. Sen vuoksi tarvitaan tiedonvälitystä ja vuoropuhelua palauttamaan avunsaajien luottamus siihen, että EU on yhä sitoutunut kaikkein heikoimmassa asemassa olevien elintarvike- ja ravitsemusvajeen vähentämiseen. Todisteena EU:n vahvasta poliittisesta ja taloudellisesta sitoutumisesta on se, että EU aikoo tehdä tulevan elintarvikeapusopimuksen. On myös tärkeää muistuttaa, että EU on ollut uudelleenneuvottelujen toimeenpanevana voimana. 2. Voimassa olevat aiemmat säädökset EU on sopinut elintarvikeapua koskevan vuoden 1999 yleissopimuksen voimassaolon jatkamisesta useita kertoja seuraavilla sopimuksilla: – neuvoston päätös 2000/421/EY – neuvoston päätös 2006/906/EY – neuvoston päätös 2007/317/EY – neuvoston päätös 2009/393/EY – neuvoston päätös 2010/316/EU – neuvoston päätös 2011/339/EU. · Johdonmukaisuus suhteessa unionin muuhun politiikkaan ja muihin tavoitteisiin Elintarvikeapua koskevan vuoden 1999 yleissopimuksen XXV artiklan b alakohdan mukaan voimassaolon jatkaminen vuodella edellyttää, että viljojen kauppaa koskeva vuoden 1995 yleissopimus on edelleen voimassa samaan aikaan. Viljojen kauppaa koskeva vuoden 1995 yleissopimus on voimassa 30. kesäkuuta 2013 asti, kuten kansainvälisen viljaneuvoston kokouksessa 6. kesäkuuta 2011 päätettiin. 3. KUULEMISTEN JA VAIKUTUSTENARVIOINTIEN TULOKSET Jäsenvaltiot ilmoittivat neuvoston humanitaarisen avun ja elintarvikeavun työryhmän (COHAFA) kokouksessa 29. helmikuuta 2012 tukevansa kuuden kuukauden sopimuksetonta aikaa ja sitä, että laaditaan EU:n kanta, jossa vastustetaan elintarvikeapua koskevan vuoden 1999 yleissopimuksen voimassaolon jatkamista. Asiantuntijatiedon käyttö Ulkopuolisten asiantuntijoiden käyttö ei ollut tarpeen. · Vaikutusten arviointi Ei sovelleta. 4. EHDOTUKSEN OIKEUDELLISET NÄKÖKOHDAT · Oikeusperusta Euroopan unionin toiminnasta tehdyn sopimuksen 214 artiklan 1 ja 4 kohta ja 218 artiklan 9 kohta. · Toissijaisuusperiaate Ehdotus kuuluu rinnakkaisen toimivallan alaan. · Suhteellisuusperiaate Ehdotus on suhteellisuusperiaatteen mukainen. · Sääntelytavan valinta Ehdotettu sääntelytapa: neuvoston päätös. Muut sääntelytavat eivät soveltuisi seuraavasta syystä: Euroopan unionin toiminnasta tehdyn sopimuksen 218 artiklan 9 kohdan mukaan tämä on ainoa keino ilmaista Euroopan unionin kanta elintarvikeapukomiteassa. 5. TALOUSARVIOVAIKUTUKSET Elintarvikeapua koskevan vuoden 1999 yleissopimuksen voimassaolon jatkaminen tarkoittaisi sitä, että sen III artiklan e alakohdan mukaisia Euroopan unionin vuotuisia elintarvikeavun toimittamissitoumuksia jatkettaisiin vielä vuodella. Euroopan unioni on ottanut vastuulleen osan EU:n ja sen jäsenvaltioiden sitoumuksista, jotka johtuvat elintarvikeapua koskevasta yleissopimuksesta. Jäsenvaltioiden kanssa laaditaan yhteinen ilmoitus, jossa ei ilmoiteta erillisiä toimia. Elintarvikeapua koskevan yleissopimuksen VI artikla mahdollistaa siirrot vuodesta toiseen, mikäli sitoumukset on ylitetty, mutta tätä mahdollisuutta ei ole koskaan käytetty. On kuitenkin huomattava, että neljänä peräkkäisenä raportointikautena eli vuosina 2007–2008, 2008–2009, 2009–2010 ja 2010–2011 Euroopan unioni ei ole kyennyt täyttämään määrää koskevia sitoumuksiaan. PÄÄTELMÄT Edellä esitetyn perusteella komissio ehdottaa, että neuvosto vahvistaa seuraavan kannan Euroopan unionin puolesta ja valtuuttaa komission vastustamaan – elintarvikeapukomitean menettelysääntöjen 13 säännön mukaisesti – yksimielisyyden syntymistä elintarvikeapukomiteassa elintarvikeapua koskevan yleissopimuksen jatkamisesta. 2012/0106 (NLE) Ehdotus NEUVOSTON PÄÄTÖS Euroopan unionin puolesta elintarvikeapukomiteassa omaksuttavasta kannasta elintarvikeapua koskevan vuoden 1999 yleissopimuksen voimassaolon jatkamiseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 214 artiklan 1 ja 4 kohdan yhdessä sen 218 artiklan 9 kohdan kanssa, ottaa huomioon komission ehdotuksen, sekä katsovat seuraavaa: (1) Euroopan yhteisö teki elintarvikeapua koskevan vuoden 1999 yleissopimuksen, jäljempänä ’yleissopimus’, neuvoston päätöksellä 2000/421/EY[1], ja sen voimassaoloa on jatkettu useilla elintarvikeapukomitean päätöksillä. (2) Nykyisen yleissopimuksen voimassaolo päättyy kesäkuussa 2012, ja kysymystä sen voimassaolon mahdollisesta jatkamisesta käsitellään elintarvikeapukomitean kokouksessa kesäkuussa 2012. (3) Elintarvikeapua koskevan yleissopimuksen XXV artiklan b alakohdan mukaan sen voimassaolon jatkamisen edellytyksenä on, että viljojen kauppaa koskeva vuoden 1995 yleissopimus on voimassa 30 päivään kesäkuuta 2013, sen jälkeen kun kansainvälinen viljaneuvosto päätti 6 päivänä kesäkuuta 2011 jatkaa viljojen kauppaa koskevan yleissopimuksen voimassaoloa. (4) Elintarvikeapukomitean jäsenet sopivat komitean 103. kokouksessa 14 päivänä joulukuuta 2010 aloittavansa viralliset uudelleenneuvottelut yleissopimuksesta sarjalla neuvottelukokouksia. (5) Nykyisen yleissopimuksen voimassaolo päättyy 30 päivänä kesäkuuta 2012, ja uuden elintarvikeapusopimuksen on tarkoitus tulla voimaan 1 päivänä tammikuuta 2013. On hyvin todennäköistä, että yleissopimuksen voimassaolo päättyy kuusi kuukautta ennen elintarvikeapusopimuksen voimaantuloa. (6) Yleissopimuksen sopimuspuolet sopivat elintarvikeapukomitean 105. kokouksessa 30 päivänä marraskuuta 2011, että päällekkäisyyttä olisi vältettävä. Sen vuoksi parempana vaihtoehtona pidetään kuuden kuukauden sopimuksetonta aikaa kuin yleissopimuksen voimassaolon jatkamista. (7) Euroopan komissio, joka edustaa Euroopan unionia elintarvikeapukomiteassa, olisi sen vuoksi valtuutettava neuvoston päätöksellä vastustamaan yleissopimuksen jatkamista koskevan yksimielisyyden syntymistä elintarvikeapukomiteassa, ON HYVÄKSYNYT TÄMÄN PÄÄTÖKSEN: 1 artikla Euroopan unionin kanta elintarvikeapukomiteassa on vastustaa – elintarvikeapukomitean menettelysääntöjen 13 säännön mukaisesti – yksimielisyyden syntymistä elintarvikeapukomiteassa elintarvikeapua koskevan yleissopimuksen jatkamisesta. 2 artikla Komissio valtuutetaan ilmaisemaan tämä kanta elintarvikeapukomiteassa. 3 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] EYVL L 163, 4.7.2000, s. 37.